**ДО**

**ОБЩИНСКИ СЪВЕТ**

**ТРЯВНА**

**ПРЕДЛОЖЕНИЕ**

**от Дончо Захариев**

**Кмет на Община Трявна**

**Относно:** Приемане на нова Наредба за определяне и администриране на местните такси и цени на услуги на територията на Община Трявна

**УВАЖАЕМИ ОБЩИНСКИ СЪВЕТНИЦИ,**

Предлагам на Вашето внимание проект на нова Наредба за определяне и администриране на местните такси и цени на услуги на територията на Община Трявна.

Със свое Решение №8354/04.06.2019г. ВАС оставя в сила Решение №227/17.12.2018г., по адм. дело №245/2018 г., на Административен съд гр. Габрово, с което е отменена действащата на територията на Община Трявна Наредба за определяне и администриране на местните такси и цени на услуги на територията на Община Трявна, приета с Решение №4 по Протокол №1 от заседание на Общински съвет - Трявна от 26.01.2009г. Наредбата е отменена като незаконосъобразна поради допуснати съществени нарушения на административно-производствените правила, а именно - липсват мотиви, съответно доклад по смисъла на чл.28, ал.2 от ЗНА, липсват данни относно публикуване на проекта на наредбата, съгласно чл.26, ал.2 от ЗНА.

Поради отмяната на действащата Наредба за определяне и администриране на местните такси и цени на услуги на територията на Община Трявна, се налага приемане на нова наредба в най-кратки срокове, поради което е налице изключителен случай по смисъла на чл.26, ал. 4 предлож. 2 от ЗНА и се определя 14 /четиринадесет/ дневен срок на заинтересованите лица за внасяне на предложения и становища по проекта.

Във връзка с горното е изготвен настоящия проект на наредба, с която се цели да бъдат отстранени пороците описани в протеста на Прокуратурата и да се създаде стабилен нормативен акт, съответстващ на действащата нормативна уредба.

Община Трявна предоставя на гражданите и организациите различни по своето естество и същност услуги и права. Част от тях са нормативно определени, както и правомощието на общините да събират такси за тяхното предоставяне е изрично предвидено. Освен това е налице задължение за предоставянето на административните услуги, като не е възможно администрацията да извърши отказ от предоставяне на заявена услуга, единствено е възможно мотивирано да се откаже да се издаде желания акт, което по съществото си отново представлява извършване на услугата. За тези услуги, които са вменени за изпълнение на Общините е предвидено да се събират такси, както и е предвиден начина на ценообразуване на стойността на тези такси, а именно въз основа на необходимите материално-технически и административни разходи по предоставяне на съответната услуга.

Изчерпателно в чл. 6, ал. 1 от Закона за местни данъци и такси са регламентирани видовете местни такси, които общините могат да събират: такса битови отпадъци, такси за ползване на пазари, тържища, панаири, тротоари, площади и улични платна, за ползване на детски ясли, детски кухни, детски градини, специализирани институции за предоставяне на социални услуги, общежития и други общински социални услуги, дейностите по хранене на децата в задължителното предучилищно образование, за технически услуги, за административни услуги, за откупуване на гробни места, за дейности по обща подкрепа по смисъла на ЗПУО, които не се финансират от държавния бюджет и се осъществяват от центровете за подкрепа за личностно развитие, за притежаване на куче и други местни такси определени със закон.

Целта на така изброените по-горе такси е възстановяване на разходите по предоставяне на съответните услуги, като именно в правомощията на Общински съвет е да определи размера на таксите, като се спазят определените в чл. 8, ал. 1 от ЗМДТ, принципи – възстановяване на пълните разходи на общината по предоставяне на услугата, създаване на условия за разширяване на предлаганите услуги и повишаване на тяхното качество и постигане на по-голяма справедливост при определяне и заплащане на местните такси. За да се стигне до крайна такса на всяка една услуга са взети предвид разходите за възнаграждения и осигурителни вноски на персонала извършващ услугите, разходите за материали, капиталови разходи, разходи за външни услуги и други разходи включени в методика за определяне на разходоориентиран размер на таксите по чл. 7а на Закона за ограничаване на административното регулиране и административния контрол върху стопанската дейност и разходването им. Предложените видове такси и цени на услуги са съобразени с действащото законодателство и произтичат от естеството на работа на всяка една дирекция и отдел в Община Трявна и всички второстепенни разпоредители.

Настоящото предложение има характера и на доклад по смисъла на чл. 26, ал. 3 от Закона за нормативните актове, като относно изискването на чл. 28, ал. 2 от ЗНА подробна информация се съдържа в документа предварителна частична оценка на въздействието.

Предвид гореизложеното, предлагам Общински съвет - Трявна да вземе следното

**РЕШЕНИЕ:**

На основание чл.21, ал.2, във връзка с чл.21, ал.1, т.7 от ЗМСМА,  чл.9 от Закона за местните данъци и такси, във връзка с чл.7а от Закона за ограничаване на административното регулиране и административния контрол върху стопанската дейност и разходването им, и във връзка с чл.37, ал.3 от Закона за нормативните актове, Общински съвет Трявна

**РЕШИ:**

1. **Приема**  Наредба за определяне и администриране на местните такси и цени на услуги на територията на Община Трявна съгласно приложение №1 към настоящото решение.

Приложения:

Приложение №1 – Проект на Наредба за определяне и администриране на местните такси и цени на услуги на територията на Община Трявна;

Приложение №2 - Предварителна частична оценка на въздействието;

Приложение №3 – Мотиви;

Приложение №4 – Протокол за публикуване

**ДОНЧО ЗАХАРИЕВ**

*Кмет на община Трявна*

Съгласувал:

Стела Пенчева

*Юрисконсулт*

Мариета Ганева

*Директор Дирекция ФСАО*

Бранимира Терзийска-Михайлова

*Секретар на Община Трявна*